Nikkie de Jager , betur þekkt sem NikkieTutorials á YouTube , greindi frá því í tilfinningaríku myndbandi sem hún birti í gærkvöldi að hún væri trans . Hin 25 ára Nikkie er förðunarfræðingur og hefur hún birt fjöldann allan af förðunarmyndböndum á YouTube í meira en áratug . „ Í dag langar mig að deila svolitlu með ykkur , dálitlu sem mig hefur alltaf langað að deila með ykkur einn daginn , undir mínum eigin kringumstæðum . En svo virðist sem að ég hafi verið svipt þeim möguleika , “ segir Nikkie í myndbandinu áður en að hún greinir frá því að hún væri trans . Hún greinir frá því að heimurinn sé upptekinn af því að skilgreina fólk og hún hafi aldrei almennilega viljað skilgreina sig . „ Það er árið 2020 og ég vil byrja nýja árið með sannleikanum . Ég vil byrja árið með því að afhjúpa loksins hluta af lífi mínu sem hefur mótað mig . “ Nikkie bar kaldar kveðjur til þeirra sem hótuðu að leka hennar sögu til fjölmiðla . Mynd / YouTube „ Þegar ég var yngri fæddist ég í röngum líkama , sem þýðir að ég sé trans , “ segir Nikkie og bætir við að það hræði hana að koma út sem trans en á sama tíma sé það frelsandi . „ Í lok dagsins þá er ég bara ég . Í lok dagsins þá ert þú bara þú , “ segir hún . Ástæðan fyrir því að Nikkie ákvað að greina frá málinu var þó ekki aðeins til að vera frjáls . „ Ég hef verið fjárkúguð af fólki sem vildi leka minni sögu til fjölmiðla , “ segir Nikkie en hún nafngreindi ekki hverjir það voru . „ Þeir vildu leka sögunni því þeir héldu að ég væri að ljúga , eða að ég vildi ekki segja sannleikann eða því þeir héldu að ég væri hrædd við að fólk vissi hver ég væri í raun . “ Á þeim fimmtán klukkutímum sem myndbandið hefur verið í loftinu hafa rúmlega fimmtán milljón manns horft á það en Nikkie er sjálf með tólf milljón fylgjendur á síðunni . Hún endar myndbandið með að þakka fjölskyldu sinni og vinum fyrir stuðninginn . „ Mamma , ég held að það verði í lagi með okkur . “ Myndbandið hefur vakið mikla athygli og hefur fólk víðs vegar um heiminn sent kveðjur til hennar . „ Áfram hún og áfram fjölbreytileikinn , “ skrifar meðal annars Hinseginleikinn á Facebook .